Metanolisoitua spriitä sisältävä pullo
**Denaturoinnilla** tarkoitetaan yleensä kaupallisen etanolin eli spriin tekemistä juomakelvottomaksi lisäämällä siihen aineita, jotka tekevät sen pahanmakuiseksi, pahanhajuiseksi, pahoinvointia aiheuttavaksi tai myrkylliseksi. Usein sprii myös värjätään. *Denaturoituminen* on biokemian käsite, jolla tarkoitetaan proteiinin rakenteen tuhoutumista. Spriin denaturoiminen ei muuta etanolin rakennetta.

Denaturoitua spriitä käytetään liuottimena sekä polttoaineena. Sen denaturointiin käytetään lukuisia eri aineita. Spriihin on lisätty perinteisesti metanolia, minkä takia englanninkielessä on sanonta "*methylated spirit*" (metanolisoitu sprii) puhuttaessa denaturoidusta spriistä. Yhdysvaltain kieltolain aikana spriin denaturoiminen metanolilla aiheutti lukuisia kuolemantapauksia. Myös Suomessa ihmisiä kuoli metanolilla käsiteltyyn T-spriihin, minkä takia sen metanolipitoisuutta pienennettiin 1961 yhteen prosenttiin, mistä tosin seurasi sen korvikekäytön lisääntyminen.

Muita tyypillisiä denaturointiaineita ovat 2-propanoli, metyylietyyliketoni, metyyli-isobutyyliketoni, asetoni ja denatonium (joka on kitkerin tunnettu aine) sekä pyridiini.

Violetiksi värjättyä denaturoitua spriitä
Denaturointiaineiden tislaus on tehty vaikeaksi käyttämällä aineita, joiden kiehumispiste on lähellä etanolin (78,37 °C) kiehumispistettä. Metanolia on käytetty yleisesti, sen kiehumispiste on 64,7 °C ja lisäksi se on myrkyllistä. Metyylietyyliketoni on erityisen sopivaa, koska sen kiehumislämpötila on 79,64 °C.

Monissa maissa denaturoitu sprii värjätään siniseksi (esimerkiksi metyleenisinisellä) tai violetiksi (mauveiini).

Denaturoinnin tarkoitus
-----------------------

Denaturoinnin tarkoituksena on estää tällaisen alkoholin nauttiminen. Teollisuuskäyttöön suunnattu etanoli on tyypillisesti matalammin verotettua kuin juotavaksi tarkoitetut alkoholit. Matalampi hinta saattaisi ohjata ihmisiä väärinkäyttämään teollisuusspriitä, jos sitä ei olisi denaturoitu. Denaturointi tekee etanolista juomakelvottoman, mutta muuten aineen ominaisuuksien pitäisi pysyä ennallaan.

Denaturointi Suomessa
---------------------

Denaturoitua Sinol-etanolia polttogeelinä (punainen) ja nesteenä (sininen)
Suomessa noudatetaan 1. heinäkuuta 2013 alkaen EU:n yhteistä ohjetta. Ohjeen mukaan etanoli denaturoidaan lisäämällä sataan litraan absoluuttista etanolia:

* 3 litraa isopropyylialkoholia (IPA), 3 litraa metyylietyyliketonia (MEK) ja 1 gramma denatoniumbentsoaattia

EU:n yhteisen menettelyn lisäksi myös kansalliset menettelyt hyväksytään. Suomessa säilyvät vuoden 1995 säädöksessä mainitut denaturointimenettelyt:

* Sataan litraan etanolia lisätään **joko**
	+ 2 litraa metyylietyyliketonia ja 3 litraa metyyli-isobutyyliketonia **tai**
	+ 2 litraa asetonia ja 3 litraa metyyli-isobutyyliketonia **tai**
	+ 3 litraa asetonia ja 2 grammaa denatoniumbentsoaattia

Lähteet
-------

1. ↑  U.S. government poisoned alcohol
2. ↑  Yle - Korvikealkoholit: suomalainen kyllä keksi viinalle korvikkeita
3. ↑  Ethanol Denaturants  22 November 1993. The Online Distillery Network.
4. ↑  KOMISSION ASETUS (EY) N:o 3199/93
5. ↑  Arkistoitu kopioKäyttöluvat, väkiviina, denaturoitu etanoli ja teollisuusalkoholi STTV (nyk. Valvira).  Arkistoitu 24.9.2015. Viitattu 17.11.2013.
6. 1 2  Arkistoitu kopioVäkiviinan denaturointi  16.1.2015. Valvira.  Arkistoitu 30.6.2016. Viitattu 7.7.2016.
7. ↑  Sinol tunnistetiedot (sisältää lisäksi *propan-2-olia* eli isopropanolia)

Aiheesta muualla
----------------

* KOMISSION ASETUS alkoholin täydellistä denaturointia koskevien menetelmien molemminpuolisesta tunnustamisesta valmisteverottomuutta varten
* Asetus lievästi denaturoidun etanolin valmistamisessa käytettävistä denaturoimisaineista Finlex.fi
* Bioetanolin turvallisuusohje Pdf Archive.org